Slagoffers van debietorder-bedrogspul gesoekArgieffoto Die polisie in KwaZulu-Natal het ŉ beroep gedoen op bankkliënte wat die slagoffer geword het van ŉ ongemagtigde debietorder-slenter om na vore te kom. Kapt. Nqobile Gwala, woordvoerder van die polisie, sê luidens mediaberigte is daar duisende mense wat die slagoffer geword het van ŉ debietorder waar R99 maandeliks van hul rekeninge afgetrek word sonder dat hulle hiertoe ingestem het. Hoewel verskeie bankgebruikers glo onder die slenter deurgeloop het, het baie min nog ŉ klag by die polisie aanhangig gemaak. “Ons doen ŉ beroep op slagoffers om na vore te kom en dié voorvalle by die polisie aan te meld sodat ons kan verseker dat die oortreders aan die pen ry,” sê Gwala. Luidens mediaberigte het ŉ ondersoek getoon dat minstens R1,6 miljard per jaar deur middel van bedrieglike debietorders uit die bankrekeninge van gewone Suid-Afrikaners gesteel word. Die vermoede is dat minstens drie georganiseerde misdaadsindikate agter dié bedrogspul sit. Gwala het bankrekeninghouers gewaarsku om die nodige voorsorgmaatreëls te tref om te verhoed dat hulle slagoffers van so ŉ bedrogspul word: – Moet nooit op e-posse, SMS’e of WhatsApps reageer wat jou persoonlike besonderhede aanvra en voorkom asof jou bank dit aan jou gestuur het nie. Onthou dat jou bank jou nooit sal vra om jou besonderhede te bevestig of op te dateer deur e-pos nie. – Moet nooit jou aanlyn identiteitsnommer, wagwoord of PIN vir enigiemand gee, dit neerskryf of dit met iemand deel nie. – Moet nie jou wagwoord vir jou internetbankdienste op jou rekenaar stoor nie. – Moet nie jou rekenaar verlaat wanneer jy jou wagwoord vir jou internetbankdienste reeds ingesleutel het nie. – Maak altyd seker dat jy uitteken nadat jy jou internetbankdienste gebruik het. Vermy dit om van jou internetbankdienste gebruik te maak by ŉ internetkafee of op die rekenaar van ŉ persoon wat jy nie ken nie. – Verander gereeld jou PIN en wagwoorde. – Plaas sinvolle transaksielimiete op jou rekeninge. – Moet nooit geld stuur of jou kredietkaartbesonderhede aan iemand verskaf wat jy nie ken en vertrou nie. As dit lyk of dit te goed is om waar te wees, is dit waarskynlik. Enige persoon wat ŉ slagoffer van ŉ soortgelyke slenter geword het, word aangemoedig om dit by jou naaste polisiestasie aan te meld of Stop Misdaad op 08600 10111 te skakel.